RHAN 3

MATERION SY’N YMWNEUD AG AMAETHYDDIAETH A CHYNHYRCHION AMAETHYDDOL
PENNOD 2

SAFONAU MARCHNATA: CYNHYRCHION AMAETHYDDOL

Safonau marchnata
34
1
Caiff Gweinidogion Cymru, drwy reoliadau, wneud darpariaeth ynghylch y safonau y mae rhaid i’r cynhyrchion amaethyddol a restrir yn Atodlen 1 gydymffurfio â hwy pan gânt eu marchnata yng Nghymru.
2
Caiff y rheoliadau wneud darpariaeth ynghylch y canlynol, ymysg pethau eraill—
a
diffiniadau technegol, dynodiad a disgrifiadau gwerthu;
b
meini prawf dosbarthu megis graddio yn ôl dosbarthau, pwysau, maint, oedran a chategori;
c
y rhywogaeth, amrywogaeth y planhigyn neu frîd yr anifail, neu’r math masnachol;
d
cyflwyniad, labelu, pecynnu, rheolau i’w cymhwyso mewn perthynas â chanolfannau pecynnu, marcio, blynyddoedd cynaeafu a defnyddio termau penodol;
e
meini prawf megis edrychiad, tewychedd, cydffurfiad, nodweddion y cynnyrch a chanran y cynnwys sy’n ddŵr;
f
sylweddau penodol a ddefnyddir wrth gynhyrchu, neu gydrannau neu gyfansoddion, gan gynnwys eu cynnwys meintiol, eu purdeb a’u dull adnabod;
g
dulliau ffermio a chynhyrchu, gan gynnwys arferion gwinyddol;
h
coupage o freci gwin a gwin (gan gynnwys diffiniadau o’r termau hynny), blendio a chyfyngiadau ar flendio;
i
amlder casglu, danfon, cyffeithio a thrafod;
j
dulliau cadwraeth a thymheredd, storio a chludiant;
k
y man ffermio neu’r tarddle (ond gweler is-adran (3));
l
cyfyngiadau o ran defnyddio sylweddau ac arferion penodol;
m
defnydd penodol o gynhyrchion;
n
amodau sy’n llywodraethu gwaredu, dal, cylchredeg a defnyddio cynhyrchion nad ydynt yn cydymffurfio â’r safonau marchnata, a gwaredu sgil-gynhyrchion;
o
y defnydd o dermau sy’n cyfleu nodweddion neu briodoleddau sy’n ychwanegu gwerth.
3
Ni chaiff rheoliadau o dan is-adran (1) wneud darpariaeth ynghylch y materion y cyfeirir atynt yn is-adran (2)(k) (y man ffermio neu’r tarddle) i’r graddau y maent yn ymwneud â dofednod byw, cig dofednod neu frasterau taenadwy.
4
Caiff rheoliadau o dan is-adran (1) gynnwys darpariaeth am orfodi, a all gynnwys (ymysg pethau eraill) ddarpariaeth—
a
ynghylch darparu gwybodaeth;
b
sy’n rhoi pwerau mynediad;
c
sy’n rhoi pwerau arolygu, chwilio ac ymafael;
d
ynghylch cadw cofnodion;
e
sy’n gosod cosbau ariannol;
f
ar gyfer adennill symiau sy’n ddyledus mewn cysylltiad â chosbau ariannol, gan gynnwys darpariaeth ar gyfer llog, gosod symiau yn erbyn symiau eraill, a sicrwydd ar gyfer taliad;
g
sy’n creu troseddau diannod y bydd modd eu cosbi drwy ddirwy (neu ddirwy nad yw’n uwch na swm a bennir yn y rheoliadau, ac na chaiff fod yn uwch na lefel 4 ar y raddfa safonol);
h
ynghylch trwyddedau, achrediadau, awdurdodiadau a gofynion cofrestru;
i
ynghylch apelau;
j
sy’n rhoi swyddogaethau (gan gynnwys swyddogaethau sy’n cynnwys arfer disgresiwn) i berson.
5
Ni chaiff rheoliadau o dan yr adran hon awdurdodi mynediad i annedd breifat heb warant a ddyroddir gan ynad heddwch.
6
Caiff Gweinidogion Cymru, drwy reoliadau—
a
diwygio Atodlen 1 drwy ychwanegu cynnyrch amaethyddol at y rhestr, dileu cynnyrch o’r rhestr neu newid y disgrifiad o gynnyrch amaethyddol ar y rhestr;
b
diwygio’r adran hon mewn cysylltiad ag unrhyw ddiwygiad o’r fath.
A. 34 ddim mewn grym ar y Cydsyniad Brenhinol, gweler a. 56(4)
A. 34 mewn grym ar 17.10.2023 gan O.S. 2023/1092, ergl. 2(c)